**Kepler** (iné označenie ***Discovery 10***) je vedecká družica, ktorej úlohou je hľadať extrasolárne planéty veľkosťou porovnateľné so Zemou. Približne 150 000 hviezd vo vybranej oblasti (blízko galaktickej roviny; kde sa stýkajú súhvezdia Labuť, Lýra a Drak) skúma fotometer s CCD prvkami, ktorý by mal na základe zmien intenzity žiarenia materských hviezd počas prechodu planét popred hviezdny disk tieto planéty detegovať. Na potvrdenie existencie planéty treba aspoň tri pozitívne signály. Pomenovanie dostal po Johannesovi Keplerovi, nemeckom astronómovi, ktorý ako prvý sformuloval zákony obehu planét okolo Slnka. 

Družica odštartovala 7. marca 2009 v čase 03:49:57 UTC (6. marca 2009 o 22:49 miestneho času) s nosnou raketou Delta II. V čase 04:47:27 UT bola sonda navedená na únikovú dráhu. Jej cieľom je heliocentrická dráha s podobnými parametrami ako parametre obežnej dráhy Zeme okolo Slnka. 9. marca 2009 sonda prekročila obežnú dráhu Mesiaca a 8. apríla bol otvorený tubus ďalekohľadu. Ukončenie technických skúšok a zahájenie vedeckého programu observatória sa plánovalo na 7. máj 2009. Priebeh misie riadi Laboratórium prúdového pohonu. 

Začiatkom roku 2012 bolo potvrdených 33 pôvodne kandidátskych planét, ktoré objavil Kepler. V roku 2013 ich už bolo 105. „Analýza čoraz rozsiahlejších období údajov získaných observatóriom Kepler odhaľuje menšie planéty na dráhach s dlhšou dobou obehu – dráhach podobných zemskej. Teraz už to nie je otázka, či objavíme skutočnú analógiu Zeme, ale kedy ju objavíme," povedal Steve Howell, vedecký vedúci projektu Kepler v NASA Ames Research Center. Po šiestich rokoch letu sa na základe údajov z Keplera potvrdila existencia 1024 exoplanét, z toho 8 malých exoplanét v obývateľnej zóne. Po ďalších troch rokoch observatóriu došlo palivo a jeho misia bola ukončená. Prístroj dovtedy potvrdil existenciu celkovo viac než 2600 exoplanét.

Kozmické observatórium Kepler je desiata misia z programu NASA Discovery.

Referencie
----------

1. ↑   *NASA Retires Kepler Space Telescope, Passes Planet-Hunting Torch* [online]. nasa.gov, [cit. 2018-10-31]. Dostupné online.
2. ↑   *SPACE 40 - Velká encyklopedie družic a kosmických sond* [online]. www.lib.cas.cz, [cit. 2018-12-22]. Dostupné online.
3. ↑   *Úžasná čísla o Keplerovi* [online]. kosmonautix.cz, 2015-05-13, [cit. 2021-04-09]. Dostupné online.
4. ↑   *Skončil teleskop, který nám otevřel dveře k exoplanetám* [online]. kosmonautix.cz, 2018-10-31, [cit. 2021-04-09]. Dostupné online.

Pozri aj
--------

* Terrestrial Planet Finder

Iné projekty
------------

Commons
* Spolupracuj na Commons Commons ponúka multimediálne súbory na tému **Kepler (družica)**

Externé odkazy
--------------

* - údaje o Keplerom objavených explanétach respektíve kandidátoch na exoplanéty
* - celkové informácie o misii Kepler

Zdroje
------

Zdeněk Urban, Aktuality.sk, Komuniké NASA Jet Propulsion Laboratory

| * z
* d
* u
Program Discovery |
| --- |
| Plánované | 
* Moon Mineralogy Mapper
* Gravity Recovery and Interior Laboratory

 |
| Aktívne | 
* ASPERA-3
* Dawn
* Kepler

 |
| Dokončené | 
* NEAR Shoemaker
* Mars Pathfinder
* Lunar Prospector
* Deep Impact
* Stardust
* Genesis
* MESSENGER

 |
| Neúspešné | 
* CONTOUR

 |